Document ID: 32001L0027

Direktiva Komisije 2001/27/ES
z dne 10. aprila 2001
o prilagajanju tehničnemu napredku Direktive Sveta 88/77/EGS o približevanju zakonodaje držav članic o ukrepih proti emisijam plinastih in trdnih onesnaževal iz motorjev s kompresijskim vžigom, ki se uporabljajo v vozilih, in emisijam plinastih onesnaževal iz motorjev na prisilni vžig s pogonom na zemeljski plin ali na utekočinjeni naftni plin, ki se uporabljajo v vozilih
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 88/77/EGS z dne 3. decembra 1987 o približevanju zakonodaje držav članic o ukrepih proti emisijam plinastih in trdnih onesnaževal iz motorjev na kompresijski vžig, ki se uporabljajo v vozilih, in emisijam plinastih onesnaževal iz motorjev na prisilni vžig s pogonom na zemeljski plin ali utekočinjeni naftni plin, ki se uporabljajo v vozilih [1], nazadnje spremenjene z Direktivo 1999/96/ES Evropskega parlamenta in Sveta [2], in zlasti člena 4,
ob upoštevanju naslednjega:
(1) Direktiva 88/77/EGS je ena od posamičnih direktiv o postopku homologacije, določenem z Direktivo Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [3], nazadnje spremenjeno z Direktivo 2000/40/ES Evropskega parlamenta in Sveta [4].
(2) Z Direktivo 1999/96/ES so bili predvideni novi preskusni cikli emisij in določbe za preprečitev uporabe odklopne naprave in/ali iracionalne strategije uravnavanja emisij. Zdaj je primerno poostriti te zahteve in oblastem zagotoviti instrument, s pomočjo katerega lahko ugotovijo, ali se pri običajnih pogojih uporabe pri motorjih uporabljajo odklopne naprave in/ali iracionalne strategije uravnavanja emisij zaradi manipulacije zmogljivosti motorja za ceno uravnavanja emisij.
(3) Splošno je priznano, da so vozila, ki delujejo na plin, glede na emisije snovi, ki onesnažujejo zrak, realna in okolju prijazna alternativa vozilom z dizelskimi motorji. Motorji, ki delujejo na plin, so zmožni doseči mejne vrednosti emisij, določene v Direktivi 1999/96/ES, vendar nekateri motorji, ki delujejo na plin, zaradi svoje konstrukcije težko izpolnjujejo merila veljavnosti homologacijskih preskusov glede natančnosti odziva plinskega motorja na spremembe hitrosti, navora in moči, kakor jih zahteva Evropski cikel prehodnega stanja (ETC). Da bi se izognili postavljanju pretogih zahtev za konstrukcijo motorjev na plinski pogon ob upoštevanju določene svobode pri sistemu homologacije, je zaradi pospeševanja razvoja trga za vozila z motorjem na plinski pogon primerno dovoliti samo za motorje s plinskim pogonom spremembe statističnih meril za vrednotenje homologacijskih preskusov. Opazovati bi bilo treba prihodnji razvoj tehnologije motorjev na plinski pogon, da bi se na podlagi pridobljenih spoznanj ta izjema za motorje na plinski pogon potrdila ali spremenila.
(4) Referenčna goriva, potrebna za preskušanje motorjev s pogonom na zemeljski plin, je treba ponovno določiti, da bi se zagotovilo čim širše pokritje plinskih goriv različnih sestav, ki so na voljo na trgu, glede na faktor λ-premika (Sλ). Ponovno je treba določiti tudi referenčna goriva, potrebna za preskušanje motorjev s pogonom na utekočinjeni naftni plin, da bi se zagotovilo čim širše pokritje goriv, ki so na voljo na trgu.
(5) Primerno je opraviti tehnične spremembe obstoječih postopkov meritev in vzorčenja zaradi omogočanja evropske homologacije vozil in motorjev, ki uporabljajo etanol.
(6) Ukrepi, predvideni v tej direktivi, so skladni z mnenjem Odbora za prilagajanje tehničnemu napredku, ustanovljenega z Direktivo 70/156/EGS -
SPREJELA NASLEDNJO DIREKTIVO:
Člen 1
Priloge k Direktivi 88/77/EGS se spremenijo skladno s Prilogo k tej direktivi.
Člen 2
1. Od 1. oktobra 2001 nobena država članica ne sme:
(a) zavrniti podelitve ES-homologacije ali izdaje dokumenta, predvidenega v zadnji alinei člena 10(1) Direktive 70/156/EGS, ali podelitve nacionalne homologacije za tip vozila, ki ga poganja motor na kompresijski vžig ali plinski motor; ali
(b) prepovedati registracije, prodaje, začetka uporabe ali uporabe takšnih novih vozil; ali
(c) zavrniti podelitve ES-homologacije za tip motorja na kompresijski vžig ali plinskega motorja; ali
(d) prepovedati prodaje ali uporabe novih motorjev na kompresijski vžig ali plinskih motorjev,
če so izpolnjene zahteve Direktive 88/77/EGS, kakor je spremenjena s to direktivo.
2. Od 1. oktobra 2001 države članice:
(a) ne smejo več podeljevati ES-homologacije ali izdati dokumenta, predvidenega v zadnji alinei člena 10(1) Direktive 70/156/EGS; in
(b) morajo zavrniti nacionalno homologacijo;
za tipe motorjev na kompresijski vžig ali plinskih motorjev in za tipe vozil, ki jih poganjajo motorji na kompresijski vžig ali plinski motorji, če niso izpolnjene zahteve Direktive 88/77/EGS, kakor je spremenjena s to direktivo.
3. Od 1. oktobra 2001 in razen za vozila in motorje, namenjene za izvoz v tretje države, in motorje, namenjene kot nadomestni sklopi za vozila v uporabi, države članice:
(a) štejejo certifikate o skladnosti, priložene novim vozilom ali novim motorjem in izdane na podlagi Direktive 70/156/EGS, za neveljavne v smislu člena 7(1) te direktive; in
(b) prepovedo registracijo, prodajo ali začetek uporabe ali uporabo novih vozil ter prodajo in uporabo novih motorjev;
za tipe motorjev na kompresijski vžig in za tipe vozil, ki jih poganja motor na kompresijski vžig, če niso izpolnjene zahteve Direktive 88/77/EGS, kakor je spremenjena s to direktivo.
4. Od 1. oktobra 2003 in razen za vozila in motorje, namenjene za izvoz v tretje države, in motorje, namenjene kot nadomestni sklopi za vozila v uporabi, države članice:
(a) štejejo certifikate o skladnosti, priložene novim vozilom ali novim motorjem skladno z Direktivo 70/156/EGS, za neveljavne v smislu člena 7(1) te direktive; in
(b) prepovedo registracijo, prodajo ali začetek uporabe ali uporabo novih vozil ter prodajo in uporabo novih motorjev;
za tipe plinskih motorjev in za tipe vozil, ki jih poganja plinski motor, če niso izpolnjene zahteve Direktive 88/77/EGS, kakor je spremenjena s to direktivo.
5. Države članice štejejo skladnost z zahtevami te direktive za razširitev homologacije samo pri novih motorjih na kompresijski vžig ali pri novih vozilih, ki jih poganja motor na kompresijski vžig, če je bila homologacija že podeljena skladno z zahtevami Direktive 88/77/EGS, spremenjene z Direktivo 1999/96/ES. Za navedena vozila od 1. aprila 2002 veljajo zahteve člena 2(3).
Člen 3
1. Do 1. oktobra 2001 države članice sprejmejo in objavijo predpise, potrebne za uskladitev s to direktivo. O tem takoj obvestijo Komisijo.
Te predpise uporabljajo od 1. oktobra 2001.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati tretji dan po objavi v Uradnem listu Evropskih skupnosti.
Člen 5
Ta direktiva je naslovljena na države članice.
V Bruslju, 10. aprila 2001

Labels: 8
15
20